## Pravilnik o standardima profesionalnog razvoja i postupku utvrđivanja nemogućnosti daljnjeg profesionalnog razvoja časnika

### NN 41/2011 (7.4.2011.), Pravilnik o standardima profesionalnog razvoja i postupku utvrđivanja nemogućnosti daljnjeg profesionalnog razvoja časnika

MINISTARSTVO OBRANE

984

Na temelju članka 11.a stavka 4. Zakona o službi u Oružanim snagama Republike Hrvatske (»Narodne novine«, broj 33/02, 58/02, 175/03, 136/04, 76/07, 88/09 i 124/09), a u svezi s člankom 6.a Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba (»Narodne novine«, broj 128/99, 129/00, 16/01, 22/02 i 41/08) donosim

PRAVILNIK

O STANDARDIMA PROFESIONALNOG RAZVOJA I POSTUPKU UTVRĐIVANJA NEMOGUĆNOSTI DALJNJEG PROFESIONALNOG RAZVOJA ČASNIKA

I. OPĆE ODREDBE

Članak 1.

(1) Ovim Pravilnikom propisuju se standardi profesionalnog razvoja časnika, postupak utvrđivanja nemogućnosti daljnjeg profesionalnog razvoja te postupak odabira za izdvajanje odnosno zadržavanja časnika kojima je utvrđena nemogućnost daljnjeg profesionalnog razvoja u skladu s potrebama službe.

(2) Profesionalni razvoj časnika temelji se na načelu jednakih mogućnosti prema kojemu se svaki časnik razmatra u postupku odabira i odlučivanja u svim područjima upravljanja osobljem od prijma u službu do izdvajanja. Odvija se neprekidnim usavršavanjem, obukom i izobrazbom, uspješnim obnašanjem dužnosti, posebno ustrojbenih dužnosti višeg čina od osobnoga te promaknućem u viši čin.

(3) Napredovanje u službi temelji se na stjecanju novih znanja i vještina i njihovom periodičnom ocjenjivanju, izgradnji i održavanju sposobnosti potrebnih za obnašanje dužnosti više razine te postignutim rezultatima u obnašanju dužnosti.

(4) Pod djelatnim časnikom u smislu ovoga Pravilnika razumijevaju se djelatni časnici i djelatne časnice.

(5) Utvrđivanje nemogućnosti daljnjeg profesionalnog razvoja te odabir za izdvajanje ili zadržavanje u skladu s potrebama službe djelatnih časnika kojima je utvrđena nemogućnost daljnjeg profesionalnog razvoja nisu upravne stvari u smislu Zakona o općem upravnom postupku.

Članak 2.

(1) Djelatnog časnika upućuje se na vojnu izobrazbu, raspoređuje na dužnosti i promiče u rodu, službi odnosno struci u kojoj je primljen u službu.

(2) Djelatni časnik može se profesionalno razvijati odnosno nastaviti karijeru i u okviru drugog roda, službe ili struke odnosno funkcionalnog područja kada postoji potreba službe i kada nema mogućnosti nastavka karijere u dosadašnjem rodu, službi, struci ili funkcionalnom području, a nisu ispunjeni uvjeti za izdvajanje u skladu s odredbama ovoga Pravilnika.

(3) Promjena roda, službe ili struke provodi se nakon odgovarajuće obuke, izobrazbe ili prekvalifikacije radi osposobljavanja za rad u drugom rodu, službi ili struci.

Članak 3.

(1) Standardi profesionalnog razvoja u smislu ovoga Pravilnika su pokazatelji na temelju kojih se usmjerava karijera djelatnog časnika i njegovo napredovanje u službi odgovarajućim tijekom i dinamikom, a ovise o osobnom činu, godinama života, stručnoj spremi i vojnoj izobrazbi, vremenu provedenom u službi, kao i o drugim okolnostima važnim za obnašanje službe u Oružanim snagama Republike Hrvatske (u daljnjem tekstu Oružane snage).

(2) Djelatni časnik nema mogućnost daljnjeg profesionalnog razvoja u smislu ovoga Pravilnika kada ne može dostići propisane standarde profesionalnog razvoja zbog nemogućnosti stjecanja odgovarajuće stručne spreme, potrebne vojne izobrazbe, nemogućnosti promaknuća u viši čin i uslijed navršenih godina života.

(3) Djelatni časnik ima mogućnost daljnjeg profesionalnog razvoja u smislu ovoga Pravilnika kada ne udovoljava propisanim standardima profesionalnog razvoja, ali ih može dostići stjecanjem propisane stručne spreme, potrebne vojne izobrazbe odnosno promaknućem u viši čin.

(4) Prva razina vojne izobrazbe u smislu ovoga Pravilnika je program temeljne časničke izobrazbe.

(5) Druga razina vojne izobrazbe u smislu ovoga Pravilnika je program napredne časničke izobrazbe.

(6) Treća razina vojne izobrazbe u smislu ovoga Pravilnika je intergranska zapovjedno–stožerna škola odnosno treća razina slijedno rastuće izobrazbe u funkcionalnom području.

(7) Četvrta razina vojne izobrazbe u smislu ovoga Pravilnika je ratna škola.

II. STANDARDI PROFESIONALNOG RAZVOJA DJELATNIH ČASNIKA

Članak 4.

Poručnik odnosno poručnik korvete je u standardu profesionalnog razvoja ako u tekućoj godini ima:

– manje od 36 godina života

– najmanje završen stručni studij ili preddiplomski sveučilišni studij

– prvu razinu vojne izobrazbe za časnike

– manje od sedam godina u činu.

Članak 5.

Natporučnik odnosno poručnik fregate je u standardu profesionalnog razvoja ako u tekućoj godini ima:

– manje od 42 godine života

– najmanje završen stručni studij ili preddiplomski sveučilišni studij

– prvu razinu vojne izobrazbe za časnike

– manje od osam godina u činu.

Članak 6.

Satnik odnosno poručnik bojnog broda je u standardu profesionalnog razvoja ako u tekućoj godini ima:

– manje od 48 godina života

– najmanje završen stručni studij ili preddiplomski sveučilišni studij

– drugu razinu vojne izobrazbe za časnike

– manje od osam godina u činu.

Članak 7.

(1) Bojnik odnosno kapetan korvete je u standardu profesionalnog razvoja ako u tekućoj godini ima:

– manje od 51 godine života

– najmanje završen stručni studij ili preddiplomski sveučilišni studij

– treću razinu vojne izobrazbe za djelatne časnike odnosno drugu razinu ako je djelatni časnik službe ili struke, a ima akademski stupanj magistra ili doktora znanosti ili specijalizaciju iz znanstvenog područja u okviru svoje službe odnosno struke ili ima najmanje tri dodatne osposobljenosti funkcionalno povezane s osobnom vojnom stručnom specijalnosti

– manje od osam godina u činu.

(2) Iznimno od odredbe stavka 1. ovoga članka smatra se da bojnik odnosno kapetan korvete koji ima drugu razinu vojne izobrazbe za djelatnog časnika i koji je obnašao dužnosti višeg čina od osobnoga najmanje pet godina ukupno tijekom službe, na strategijskoj razini ili u vojnim predstavništvima Republike Hrvatske u inozemstvu, NATO zapovjedništvima i stožerima ili drugim multinacionalnim obrambenim organizacijama ili tijelima ispunjava uvjet iz stavka 1. podstavka 3. ovoga članka.

Članak 8.

(1) Pukovnik odnosno kapetan fregate je u standardu profesionalnog razvoja ako u tekućoj godini ima:

– manje od 53 godine života

– najmanje završen stručni studij ili preddiplomski sveučilišni studij

– treću razinu vojne izobrazbe za časnike odnosno drugu razinu ako je djelatni časnik službe ili struke, a ima akademski stupanj magistra ili doktora znanosti ili specijalizaciju iz znanstvenog područja u okviru svoje službe odnosno struke ili ima najmanje tri dodatne osposobljenosti funkcionalno povezane s osobnom vojnom stručnom specijalnosti

– manje od osam godina u činu.

(2) Iznimno od odredbe stavka 1. ovoga članka smatra se da pukovnik odnosno kapetan fregate koji ima drugu razinu vojne izobrazbe za djelatnog časnika i koji je obnašao dužnosti višeg čina od osobnog najmanje pet godina ukupno tijekom službe, na strategijskoj razini ili u vojnim predstavništvima Republike Hrvatske u inozemstvu, NATO zapovjedništvima i stožerima ili drugim multinacionalnim obrambenim organizacijama ili tijelima ispunjava uvjet iz stavka 1. podstavka 3. ovoga članka.

Članak 9.

Brigadir odnosno kapetan bojnog broda je u standardu profesionalnog razvoja ako u tekućoj godini ima:

– manje od 55 godina života

– najmanje završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij

– treću razinu vojne izobrazbe za djelatne časnike

– manje od osam godina u činu.

Članak 10.

Brigadni general odnosno komodor je u standardu profesionalnog razvoja ako u tekućoj godini ima:

– manje od 56 godina života

– najmanje završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij

– četvrtu razinu vojne izobrazbe za djelatne časnike

– znanje stranog jezika najmanje 70% prema ALCPT-u ili iste razine po drugoj metodologiji

– manje od osam godina u činu.

Članak 11.

General bojnik odnosno kontraadmiral je u standardu profesionalnog razvoja ako u tekućoj godini ima:

– manje od 57 godina života

– najmanje završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij

– četvrtu razinu vojne izobrazbe za djelatne časnike

– znanje stranog jezika najmanje 70% prema ALCPT-u ili iste razine po drugoj metodologiji

– manje od osam godina u činu.

Članak 12.

General pukovnik odnosno viceadmiral je u standardu profesionalnog razvoja ako u tekućoj godini ima:

– manje od 58 godina života

– najmanje završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij

– četvrtu razinu vojne izobrazbe za djelatne časnike

– znanje stranog jezika najmanje 70% prema ALCPT-u ili iste razine po drugoj metodologiji

– manje od osam godina u činu.

III. POSTUPAK UTVRĐIVANJA NEMOGUĆNOSTI DALJNJEG PROFESIONALNOG RAZVOJA DJELATNIH ČASNIKA

Članak 13.

(1) Uprava za ljudske resurse Ministarstva obrane obvezna je provoditi godišnju raščlambu udovoljavanja standardima profesionalnog razvoja za sve djelatne časnike te za djelatne časnike koji ne udovoljavaju standardima profesionalnog razvoja utvrditi mogućnost odnosno nemogućnost daljnjeg profesionalnog razvoja.

(2) Nakon provedene raščlambe iz stavka 1. ovoga članka Uprava za ljudske resurse Ministarstva obrane podatke o standardima profesionalnog razvoja odnosno mogućnosti ili nemogućnosti daljnjeg profesionalnog razvoja djelatnih časnika evidentira u informacijskom sustavu personalnog upravljanja.

(3) Raščlamba iz stavka 1. ovoga članka provodi se najkasnije do kraja mjeseca studenoga za iduću godinu.

Članak 14.

Djelatni časnik nema mogućnost daljnjeg profesionalnog razvoja zbog nedostatka stručne spreme ako nema završen odgovarajući studij i ako u kalendarskoj godini navršava ili je ranije navršio 20 godina staža osiguranja.

Članak 15.

Djelatni časnik nema mogućnost daljnjeg profesionalnog razvoja zbog nedostatka vojne izobrazbe ako u kalendarskoj godini:

– satnik odnosno poručnik bojnog broda navršava 44 godine života i nema drugu razinu vojne izobrazbe za djelatne časnike

– bojnik odnosno kapetan korvete navršava 45 godina života i nema drugu razinu vojne izobrazbe za djelatne časnike odnosno navršava 47 godina života i nema treću razinu vojne izobrazbe za djelatne časnike ako mu je propisana ovim Pravilnikom

– pukovnik odnosno kapetan fregate navršava 46 godina života i nema drugu razinu vojne izobrazbe za djelatne časnike odnosno navršava 48 godina života i nema treću razinu vojne izobrazbe za djelatne časnike ako mu je propisana ovim Pravilnikom

– brigadir odnosno kapetan bojnog broda navršava 50 godina života i nema treću razinu vojne izobrazbe za djelatne časnike

– brigadni general odnosno komodor navršava 50 godina života i nema četvrtu razinu vojne izobrazbe za djelatne časnike

– general bojnik odnosno kontraadmiral navršava 53 godine života i nema četvrtu razinu vojne izobrazbe za djelatne časnike

– general pukovnik odnosno viceadmiral navršava 55 godina života i nema četvrtu razinu vojne izobrazbe za djelatne časnike.

Članak 16.

(1) Djelatni časnik nema mogućnost daljnjeg profesionalnog razvoja ako u kalendarskoj godini navršava godine života ili vrijeme u činu propisano ovim Pravilnikom i ne ispunjava uvjete za redovno promaknuće.

(2) Iznimno od odredbe stavka 1. ovoga članka poručnik odnosno poručnik korvete nema mogućnost daljnjeg profesionalnog razvoja ako u kalendarskoj godini navršava vrijeme u činu propisano ovim Pravilnikom i ne ispunjava uvjete za redovno promaknuće.

IV. POSTUPAK ODABIRA DJELATNIH ČASNIKA ZA IZDVAJANJE

Članak 17.

Izdvajanje djelatnih časnika kojima je utvrđena nemogućnost daljnjeg profesionalnog razvoja provodi se u skladu s godišnjim planom izdvajanja djelatnih vojnih osoba i potrebama službe.

Članak 18.

(1) Na temelju raščlambe iz članka 13. ovoga Pravilnika Uprava za ljudske resurse Ministarstva obrane izrađuje popis djelatnih časnika kandidata za izdvajanje u kalendarskoj godini i dostavlja ga Upravi za personalne poslove Glavnog stožera Oružanih snaga i Središnjici za upravljanje osobljem.

(2) Na popis kandidata za izdvajanje stavljaju se oni djelatni časnici kojima je utvrđena nemogućnost daljnjeg profesionalnog razvoja, koji u kalendarskoj godini navršavaju ili su ranije navršili 20 i više godina staža osiguranja.

(3) Djelatnom časniku koji je sudjelovao u mirovnoj misiji ili operaciji stavljanje na popis kandidata za izdvajanje odgađa se po jednu godinu za svako sudjelovanje u mirovnoj misiji ili operaciji, ali najviše do dvije godine.

(4) Djelatnom časniku koji se na temelju ugovora sklopljenoga s Ministarstvom obrane školuje za stjecanje stručne spreme ili vojne izobrazbe propisane ovim Pravilnikom odnosno djelatnom časniku kojemu je utvrđena vremenska obveza ostanka u službi na temelju školovanja za potrebe Ministarstva obrane i Oružanih snaga stavljanje na popis kandidata za izdvajanje odgađa se do ispunjenja obveza utvrđenih ugovorom.

Članak 19.

(1) Na temelju popisa kandidata za izdvajanje iz članka 18. ovoga Pravilnika provodi se završni odabir djelatnih časnika za izdvajanje u skladu s planom izdvajanja za kalendarsku godinu odnosno odabir djelatnih časnika za zadržavanje u službi u skladu s potrebama službe.

(2) Završni odabir djelatnih časnika za izdvajanje odnosno odabir djelatnih časnika za zadržavanje u službi u skladu s potrebama službe provodi Središnjica za upravljanje osobljem za djelatne časnike do čina pukovnika odnosno kapetana fregate, a Glavni stožer Oružanih snaga za djelatne časnike čina brigadira odnosno kapetana bojnog broda i generala odnosno admirala.

Članak 20.

Ustrojstvena jedinica iz članka 19. ovoga Pravilnika, koja provodi odabir djelatnih časnika za izdvajanje, na prijedlog odnosno preporuku zapovjednika grane, zapovjednika Zapovjedništva za potporu, ravnatelja Hrvatskog vojnog učilišta odnosno zapovjednika i čelnika ustrojstvene jedinice Glavnog stožera Oružanih snaga odnosno Ministarstva obrane utvrdit će potrebu za zadržavanje djelatnog časnika u skladu s potrebama službe ako su ispunjeni sljedeći uvjeti:

– ako mu zbog deficitarnosti u pripadajućem rodu, službi ili struci nije moguće osigurati odgovarajuću zamjenu – do osposobljavanja odgovarajuće zamjene, a najdulje do dvije godine

– ako bi se njegovim izdvajanjem dovela u pitanje realizacija zadaće ili projekta od interesa za Oružane snage – do završetka zadaće ili projekta, a najdulje do jedne godine

– ako ima određenu specijalizaciju, licencu odnosno certifikat, znanje stranog jezika od interesa za Oružane snage razine STANAG 3232 odnosno ekvivalenta iste ili više razine ili posjeduje druge sposobnosti, znanje i iskustvo u obnašanju dužnosti od posebnog interesa za Oružane snage – najdulje do dvije godine.

Članak 21.

Djelatni časnici odabrani za izdvajanje odnosno djelatni časnici kojima nije utvrđena potreba za zadržavanjem u službi izdvajaju se u skladu s godišnjim planom izdvajanja djelatnih vojnih osoba pod jednakim uvjetima unutar istog čina prema sljedećem redoslijedu prioriteta:

– časnici s nižom razinom stručne spreme

– časnici s nižom razinom vojne izobrazbe

– časnici s više godina staža osiguranja

– časnici s više godina života.

Članak 22.

(1) Nakon provedenog završnog odabira djelatnih časnika za izdvajanje odnosno utvrđivanja potreba za zadržavanjem u službi sa svim djelatnim časnicima s popisa kandidata za izdvajanje provodi se personalno savjetovanje.

(2) Tijekom personalnog savjetovanja djelatni časnici se upoznaju s razlozima stavljanja na popis za izdvajanje, mogućnostima prestanka službe, nadnevkom prestanka službe te s mogućnošću korištenja programa tranzicije. Djelatni časnici koji se zadržavaju u službi upoznaju se s razlozima i vremenu zadržavanja te nadnevku prestanka službe.

(3) O personalnom savjetovanju sastavlja se zapisnik čiji se primjerak koristi pri izradi rješenja o prestanku službe, a jedan se primjerak uručuje savjetovanom djelatnom časniku.

(4) Personalno savjetovanje u suradnji s Personalnom službom Uprave za ljudske resurse Ministarstva obrane provode djelatnici Središnjice za upravljanje osobljem za djelatne časnike do čina pukovnika odnosno kapetana fregate odnosno djelatnici Uprave za personalne poslove Glavnog stožera Oružanih snaga za djelatne časnike čina brigadira odnosno kapetana bojnog broda.

(5) S generalima i admiralima personalno savjetovanje provodi načelnik Glavnog stožera Oružanih snaga ili osoba koju on ovlasti.

V. PRIJELAZNE I ZAVRŠNE ODREDBE

Članak 23.

(1) Zadržavanje u službi djelatnih časnika u skladu s odredbama članka 20. ovoga Pravilnika ne smije predstavljati zapreku za raspored i promicanje djelatnih časnika odgovarajućeg roda, službe ili struke čiji je profesionalni razvoj u okviru propisanih standarda odnosno koji imaju utvrđenu mogućnost daljnjeg profesionalnog razvoja.

(2) Djelatni časnik kojemu je utvrđena nemogućnost daljnjeg profesionalnog razvoja i koji nije izdvojen odnosno koji je zadržan u službi ne upućuje se na vojnu izobrazbu, ali se može upućivati na funkcionalnu izobrazbu.

Članak 24.

Ako kod djelatnog časnika koji je odabran za izdvajanje u kalendarskoj godini, zbog novih činjenica i podataka nastalih na temelju stjecanja stručne spreme ili drugih razloga, naknadno dođe do promjene uvjeta za izdvajanje propisanih ovim Pravilnikom, takav se djelatni časnik neće izdvojiti u toj kalendarskoj godini.

Članak 25.

Iznimno od odredbe članka 13. stavka 3. ovoga Pravilnika Uprava za ljudske resurse Ministarstva obrane raščlambu udovoljavanja standardima profesionalnog razvoja za 2011. godinu u skladu s odredbama ovoga Pravilnika provest će u roku od 30 dana od dana stupanja na snagu ovoga Pravilnika.

Članak 26.

Djelatnom časniku koji je tijekom 2011. godine do dana stupanja na snagu ovoga Pravilnika podnio zahtjev za prestanak djelatne vojne službe s pravom na mirovinu u skladu s člankom 6.a Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba (»Narodne novine«, broj 128/99, 129/00, 16/01, 22/02 i 41/08) i o čijem zahtjevu nije riješeno, zahtjev će se riješiti u skladu s odredbama Pravilnika o standardima profesionalnog razvoja i postupku utvrđivanja nemogućnosti daljnjeg profesionalnog razvoja časnika (»Narodne novine«, broj 98/04 i 37/06) i u skladu s Planom izdvajanja osoblja za 2011. godinu.

Članak 27.

Danom stupanja na snagu ovoga Pravilnika prestaje važiti Pravilnik o standardima profesionalnog razvoja i postupku utvrđivanja nemogućnosti daljnjeg profesionalnog razvoja časnika (»Narodne novine«, broj 98/04 i 37/06).

Članak 28.

Ovaj Pravilnik stupa na snagu danom objave u »Narodnim novinama«.

Klasa: 023-03/11-04/1

Urbroj: 512-01-11-6

Zagreb, 6. travnja 2011.

Ministar
dr. sc. Davor Božinović, v. r.

Pravilnik, NN 41/2011-984